BEC ส่งซิกครึ่งหลังปี 65 รายได้ฟื้น รับละครใหม่-ขายคอนเทนต์ตปท.เพิ่ม
 BEC ส่งซิกครึ่งหลังปี 65 รายได้ฟื้น หลังปล่อยละคร วาไรตี้ และซีรีย์ใหม่ออนแอร์เพียบ คาดหนุนเม็ดเงินโฆษณาเพิ่มขึ้น พร้อมเดินหน้าขายคอนเทนต์ส่งออกต่างประเทศ
BEC ส่งซิกครึ่งหลังปี 65 รายได้ฟื้น หลังปล่อยละครใหม่ออนแอร์เพียบ คาดหนุนเม็ดเงินโฆษณาเพิ่มขึ้น พร้อมเดินหน้าขายคอนเทนต์ส่งออกต่างประเทศ
30 ส.ค. 2565

นายพริยดิส ชูพึ่งอาตม์ รองกรรมการผู้อำนวยการ สำนักการเงินและบัญชี บริษัท บีอีซี เวิลด์ จำกัด (มหาชน) หรือ BECเปิดเผยภาพรวมข้อมูลของบริษัทในงาน Opportunity Day ซึ่งจัดโดยตลาดหลักทรัพย์แห่งประเทศไทย (ตลท.) เมื่อวันที่ 24 ส.ค.65 ว่า ผลการดำเนินงานไตรมาส 2/2565 บริษัทฯ มีกำไรสุทธิอยู่ที่ 173.09 ล้านบาท ลดลง 6.3% เมื่อเทียบกับงวดเดียวกันของปีก่อนที่ 184.69 ล้านบาท จากรายได้จากการให้ใช้ลิขสิทธิ์และบริการอื่นที่ลดลง
ทั้งนี้ บริษัทมีอัตรากำไรขั้นต้นอยู่ที่ 30.3% ในไตรมาส 2/2565 และผลประกอบการของบริษัทยังคงทำกำไรมาต่อเนื่องตั้งแต่ ไตรมาส 3/2563 จนถึงไตรมาส 2/2565
ส่วนรายได้จากการขายเวลาโฆษณาของกลุ่ม BEC ในไตรมาส 2/2565 อยู่ที่ 1,179.4 ล้านบาท ลดลง 3.5% เมื่อเทียบกับงวดเดียวกันของปีก่อนที่ 1,222.3 ล้านบาท เนื่องจากงบโฆษณาที่ค่อยๆ มีการปรับตัวลดลงตลอด ในขณะที่อัตราเงินเฟ้อมีการขยับเพิ่มขึ้นตลอดทุกไตรมาส โดยเฉพาะในช่วงเดือนมิถุนายน 2565 ที่อัตราเงินเฟ้อปรับตัวสูงถึง 7.66% หรือสูงสุดในรอบ 13 ปี และได้ส่งผลต่อกำลังซื้อของผู้บริโภคและทำให้ผู้ลงโฆษณาชะลอใช้งบโฆษณาและรอดูสถานการณ์ในช่วงปลายไตรมาส 2/2565
ทั้งนี้คาดว่ารายได้รวมในช่วงครึ่งหลังปี 2565 จะขยายตัวจากเม็ดเงินโฆษณาขยายตัวอีกทั้งจากผังละครใหม่ที่น่าสนใจ คาดช่วยเพิ่มเรตติ้ง เช่น รากแก้ว, ลายกินรี, สายลับลิปกลอส, ซุปตาร์ 2550 นอกจากนี้ รายได้ Copyrights (GCL+ Digital) จะขยายตัว จากละครทั้งหมด 9 เรื่องที่ขายไปต่างประเทศ แบบ DOB, Catch-up ซึ่งรายได้ส่วนนี้ลง bottom line เกือบทั้งหมด
อย่างไรก็ตามยังไม่มีแผนปรับค่าโฆษณาขึ้นในครึ่งหลังปี 2565 โดยจะเน้นเพิ่ม Utilization rate เป็น 80-90% จาก 67.7% ในครึ่งปีแรก ทั้งนี้ BEC มี utilization rate ของรายการข่าวแข็งแกร่งอยู่ที่ 80% คาดผังละครใหม่ในครึ่งปีหลัง 2565 ช่วยหนุน utilization rate เพิ่มขึ้น
สำหรับแนวโน้มธุรกิจครึ่งหลังปี 2565 จากการออกอากาศละครใหม่และส่งมอบลิขสิทธิ์ละครเพิ่มขึ้น รวมทั้งภาพรวมอุตสาหกรรม และการท่องเที่ยวเข้ามามากขึ้น คาดการณ์น่าจะมีทิศทางที่ดีขึ้น อย่างไรก็ตามยังคงมองไตรมาส 3/2565 ยังฟื้นตัวไม่มาก เม็ดเงินโฆษณาในตลาดยังถูกกดดันจากสถานการณ์เงินเฟ้อ และการส่งมอบลิขสิทธิ์ละครยังมีไม่มาก ส่วนเม็ดเงินในสื่อโทรทัศน์ไตรมาส 3/2565 คาดว่าจะปรับตัวดีขึ้น
ส่วนรายได้จากธุรกิจการจัดจำหน่ายจากต่างประเทศคาดเติบโต 10-20% เมื่อเปรียบเทียบกับปีก่อน ยังคงมองภาพรวมปีนี้ขึ้นอยู่กับสถานการณ์เศรษฐกิจโลก ซึ่งถ้าทำรายได้ธุรกิจการจัดจำหน่ายจากต่างประเทศได้ดี ก็จะทำให้ผลักดันผลประกอบการกำไรได้ดีต่อเนื่อง
 